b"\n_START_ARTICLE_\nConfederaci\xc3\xb3 del Rin\n_START_SECTION_\nFormaci\xc3\xb3\n_START_PARAGRAPH_\nEl 12 de juliol de 1806 es va signar el Tractat de la Confederaci\xc3\xb3 del Rin (alemany: Rheinbundakte), amb la pres\xc3\xa8ncia de 16 estats confederats que formaven l'antiga Lliga del Rin. En els seg\xc3\xbcents anys s'hi uniren 23 estats m\xc3\xa9s arribant a la suma de 39 i un total de 15 milions de ciutadans. Francesc II va renunciar al t\xc3\xadtol d'emperador i va declarar la dissoluci\xc3\xb3 del Sacre Imperi Romano-Germ\xc3\xa0nic. La dinastia de Francesc II (Habsburgs) s'hagu\xc3\xa9 de conformar a governar \xc3\x80ustria. Aquest estat qued\xc3\xa0 excl\xc3\xb2s de la Confederaci\xc3\xb3 juntament amb Pr\xc3\xbassia, Dinamarca i La Pomer\xc3\xa0nia sueca. Erfurt i el costat occidental del Rin senzillament es van annexionar a l'Imperi Franc\xc3\xa8s._NEWLINE_En lloc d'instaurar un monarca com a cap d'estat imitant l'Imperi Rom\xc3\xa0, hi van col\xc2\xb7locar un arxiconseller amb el t\xc3\xadtol de pr\xc3\xadncep. Aquest c\xc3\xa0rrec fou ocupat en principi per Karl Theodor von Dalberg. Era el President del Col\xc2\xb7legi de Reis i presidia la Dieta de la Confederaci\xc3\xb3, una imitaci\xc3\xb3 de parlament que mai va arribar a reunir-se. _NEWLINE_La Confederaci\xc3\xb3 era per sobre de tot una associaci\xc3\xb3 militar: els membres havien d'aportar grans quantitats d'homes per a l'ex\xc3\xa8rcit._NEWLINE_A canvi d'aquesta col\xc2\xb7laboraci\xc3\xb3 els caps de govern de Baden, Hessen, Cl\xc3\xa8veris i Berg reberen la categoria de grans ducats. W\xc3\xbcrttemberg i Baviera es convertiren en reialmes. El moment m\xc3\xa9s gran de la curta hist\xc3\xb2ria de la Confederaci\xc3\xb3 fou el 1806 quan Fran\xc3\xa7a va derrotar a Pr\xc3\xbassia. Al llarg d'aquest any va passar a tenir quatre reialmes, cinc gran ducats, disset principats i tres ciutats de la Lliga Hanse\xc3\xa0tica; Hamburg, L\xc3\xbcbeck i Bremen._NEWLINE_Per Fran\xc3\xa7a era de vital import\xc3\xa0ncia assegurar l'embargament comercial de tot Europa amb la Gran Bretanya. Moltes regions de la Confederaci\xc3\xb3 no respectaven aquest embargament.A partir del 1810 Napole\xc3\xb3 va decidir solucionar aquest contratemps annexionant a l'Imperi Franc\xc3\xa8s moltes regions del nord-oest d'Alemanya._NEWLINE_El 1814, quan la campanya napole\xc3\xb2nica sobre l'Imperi Rus va fracassar, molts dels membres de la Confederaci\xc3\xb3 es van canviar de b\xc3\xa0ndol. Aquest fet en va propiciar el seu col\xc2\xb7lapse i posterior desaparici\xc3\xb3."